Správa zo zahraničnej pracovnej cesty

1. Účastník zahraničnej pracovnej cesty:	
Meno, priezvisko, titul:	PhDr. Viera Hajdúková, PhD. – sekcia regionálneho školstva
2. Zahraničná pracovná cesta:
Štát, mesto:			Francúzsko, Paríž
Vykonaná v dňoch:	16. – 18. 12. 2012
Účel cesty:	Účasť na zasadnutí 12. zasadnutí výboru pre predškolské vzdelávanie a starostlivosť (ECEC) 
3. Rámcový program zasadnutia pracovnej skupiny:
16. december 2012 – nedeľa – príchod do Paríža 
17. december 2012 – zasadnutie/rokovanie tematickej pracovnej skupiny
18. december 2012 – zasadnutie/rokovanie tematickej pracovnej skupiny odchod, príchod na Slovensko.
4. Stručný priebeh rokovaní:
Cieľom pracovného stretnutia bolo diskutovať o návrhu projektu „Monitoring Quality“ (o jeho obsahu a finančnom zabezpečení jeho realizácie). Michael Davidson, riaditeľ divízie OECD/EDU – Divízie pre vzdelávanie predstavil obsah projektu, osobitne jeho jednotlivé časti a veľkú pozornosť venoval finančnému zabezpečeniu realizácie projektu a dobrovoľným príspevkom jednotlivých krajín, ktoré potvrdia záujem zapojiť sa do podrobnejšieho preskúmavania v rámci jednotlivých častí projektu.  zapojených do realizácie tohto projektu.
Účastníci zapojení do diskusie prezentovali väčšinou názor, že projekt by sa mal realizovať len z existujúcich prostriedkov OECD a nemali by sa na jeho realizáciu požadovať ďalšie prostriedky od členov siete. Slovenská republika svoje stanovisko k dobrovoľnému príspevku na realizáciu projektu zašle e-mailom najneskôr do konca januára 2013.Mihio Taguma predstavila hlavné oblasti projektu, priblížila metodológiu zberu a získavania údajov a priblížila predpokladaný spôsob spracovania výstupov z projektu (podrobne rozobrala bod 66 – 79 návrhu projektu – dostupného na SRŠ). 
V rámci podrobného preberania jednotlivých častí projektu, k prvej časti projektu „Monitorovanie kvality“ David De Silva a Ms. Karen Weston (Austrália) predstavili monitorovanie vývoja dieťaťa v Austrálii; Katrine Stegenborg Teigen a Camilla Vibe Lindgaard (Nórsko) predstavili spôsob monitorovania zariadení ECEC v Nórsku a Manuel Achten (Luxembursko) predstavil spôsob monitorovania implementácie kurikula v Luxembusku. Po týchto referátoch nasledovala práca v malých diskusných skupinách, do ktorých sú členovia siete rozdelení v závislosti od miery centralizácie školského systému v jednotlivých krajinách. Každý člen sa vyjadril za svoju krajinu k tomu, akým výzvam čelia pri monitorovaní kvality; aké intervencie sa robia v jednotlivých krajinách k týmto výzvam a aké ponaučenia získali krajiny pri realizácii monitorovania kvality vo svojich krajinách. Členovia diskusných skupín a poskytli informácie o: nástrojoch používaných na sledovanie rozvoja detí (výstupov vzdelávania), výkonov zamestnancov a implementácie kurikula; o problémoch spojených s monitorovaním kvality vzdelávania; o výsledkoch monitorovania kvality a ich prínose pre ďalší rozvoj kvality. Výsledky diskusie v malých skupinách boli spracované vo forme prezentácie a boli odprezentované pred plénom.
Vzhľadom na to, že v rámci siete ECEC pracuje 7 tematických pracovných skupín (jednotliví členovia siete mali možnosť dobrovoľne sa prihlásiť na aktívnu prácu v rámci niektorej z týchto skupín – SR je zapojená do prác v skupine „ Monitorovanie kvality“), samostatným bodom zasadnutia bol bod venovaný „kvalite pracovných síl“. V rámci tohto bodu rokovania sa prezentovala a diskutovala problematika kvality pracovných síl; monitorovanie kvality pracovných síl; prezentovaný bol prieskum TALIS ako aj príklady jednotlivých krajín o monitorovaní pracovných síl. Diskutovalo sa o definícii „kvality pracovnej sily“; o indikátoroch výkonu zamestnancov; systémoch monitorovania; zlepšovaní pracovných podmienok; požiadavkách na vzdelanie a ďalšie vzdelávanie zamestnancov zariadení ECEC.
V rámci podrobného preberania druhej časti projektu „Vývoj dát“ sa pozornosť sústredila na informácie (dáta) o učení a „pohode“ prostredia na učenie a učenie sa. V rámci tohto bodu programu bola predstavená činnosť orgánov a agentúr zaoberajúcich sa zberom a vyhodnocovaním rozličných dát o školských systémoch krajín OECD a EÚ (INES sieť; výbor pre zamestnanosť, prácu a sociálne veci; Eurydice).Richard Waley, vedúci tematickej pracovnej skupiny pre Vývoj dát, prezentoval materiál „Učenie a blaho prostredia pre deti“, ktoré krajiny uviedli ako prioritu v rámci druhej časti projektu. Uskutočnila sa diskusia o tom, ktoré dáta by sa v rámci jednotlivých orgánov a agentúr OECD a EÚ mali zbierať, aby boli relevantné a dali sa vyhodnocovať so zachovaním špecifík jednotlivých členských krajín v rámci ich školských systémov. V diskusii sa ukázalo, že mnohí členovia siete nemali doposiaľ žiadne informácie o činnosti ich zástupcov v sieti ENES, nevedeli o tom, ktoré údaje sa v rámci tejto siete zbierajú o ECEC. 
Poznámka: V SR je veľmi dobrá spolupráca medzi členmi siete INES, Eurydice a tematickej pracovnej skupiny pre ECEC pri OECD. Dáta poskytované jednotlivými členmi za SR sú jednotné, koordinované, aktualizované priebežne.
Nasledujúce zasadnutie siete ECEC sa uskutoční 17. – 18. júna v Paríži a ďalšie na Novom Zélande, na základe pozvania členov siete ECEC z Nového Zélandu. 
5. Odporúčané závery:
V termíne do 31. januára 2013 musia jednotlivé krajiny formálne potvrdiť svoj záujem zapojiť sa do hlbšieho preskúmavania v rámci jednotlivých častí projektu. Tiež sú krajiny povinné oznámiť Sekretariátu ochotu prispieť dobrovoľným príspevkom na realizáciu projektu. 

6. Prehľad prinesenej dokumentácie a miesto jej uloženia:
Pracovné materiály poskytnuté organizátorom, ktoré boli predmetom rokovania a sú výstupmi rokovaní v malých diskusných skupinách sú uložené u PhDr. Viery Hajdúkovej, PhD. na sekcii regionálneho školstva, odbor ZŠ.

7. Osobitne vyhodnotený očakávaný prínos ZPC:
Pozitívne a konštruktívne prezentovanie aktuálneho stavu monitorovania kvality predprimárneho vzdelávania a monitorovanie kvality zamestnancov materských škôl v Slovenskej republike. Spracovanie podkladov pre postupný zber požadovaných údajov o predprimárnom vzdelávaní v SR. 
8. Spôsob zverejnenia výsledkov ZPC, prenos získaných informácií:
Správa zo ZPC je zverejnená na www.minedu.sk

Súhlasíme so zverejnením správy na internete

Správu vypracovala: PhDr. Viera Hajdúková, PhD.

Dátum: 21. december2012

Správu schválil: Mgr. Zdenko Krajčír, GR SRŠ MŠVVaŠ SR